ai4bharat/Pralekha huggingface dataset:
আদিবাসীবিষয়কমন্ত্রক
উপজাতি গোষ্ঠীভুক্ত শিশুদের প্রাথমিক শিক্ষা
নয়াদিল্লি, ০৯ ডিসেম্বর, ২০১৯
২০০৯ সালে বিনামূল্যে ও বাধ্যতামূলকভাবে শিশুদের শিক্ষার অধিকার আইনের ২৯   ধারায় শিক্ষার মাধ্যম হতে হবে শিশুর মাতৃভাষা। ২০০৫ – এর জাতীয় পাঠ্যক্রম কর্মসূচিতে  প্রাথমিক স্তরে মাতৃভাষায় শিক্ষাদানের ওপর গুরুত্ব আরোপ করা হয়। এনসিএফ স্পষ্টভাবে জানিয়েছে, ভারতের ভাষাগত চরিত্র অনুসারে ত্রিভাষা সূত্র গ্রহণ করা হয়েছে। এই সূত্র অনুযায়ী, মাতৃভাষা অথবা আঞ্চলিক ভাষাকে প্রথম ভাষা হিসাবে পড়াতে হবে। জনজাতি বিষয়ক মন্ত্রক মাতৃভাষায় জনজাতি গোষ্ঠীভুক্ত ছাত্রছাত্রীদের শিক্ষাদানের লক্ষ্যে রাজ্য ও কেন্দ্রশাসিত অঞ্চলগুলিকে সাহায্য করে। এ যাবৎকালে বিভিন্ন রাজ্য সরকার ৮২টি ভাষায় প্রাথমিক স্তরে শিক্ষাদানের ব্যবস্থা করেছে। পশ্চিমবঙ্গে অলচিকি, কুড়ুক-সহ ১৬টি ভাষা, ত্রিপুরায় ককবরাক, হালাম, মগ, গারো, কুকি ও মিজো-সহ ১৪টি ভাষায় জনজাতি গোষ্ঠীভুক্ত ছাত্রছাত্রীরা প্রাথমিক স্তরে পড়াশুনা করতে পারে।
জনজাতি বিষয়ক মন্ত্রক একটি বিজ্ঞপ্তিতে জানিয়েছে, স্থানীয় স্তরে শিক্ষক না পাওয়া গেলে কর্মসংস্থানের সুযোগ গড়ে তোলার লক্ষ্যে শিক্ষক-ছাত্র প্রতিনিধি নিয়োগ করা যাবে।
লোকসভায় আজ এক প্রশ্নের লিখিত জবাবে এই তথ্য জানিয়েছেন কেন্দ্রীয় জনজাতি বিষয়ক প্রতিমন্ত্রী শ্রীমতী রেণুকা সিং সারুতা।
CG/CB/SB
(Visitor Counter : 65
বস্ত্রমন্ত্রক
২০২১ –২০২২ কৃষিবর্ষে কাঁচা পাটের টিডিএন – ৩ মানের জন্য  ন্যূনতম সহায়কমূল্য নির্ধারণ
কলকাতা , ৪ই মে, ২০২১
টিডিএন – ৩ যা আসলে পুরোনো মান নির্ধারণ অনুযায়ী টিডি – ৫ এর সমতূল। তার ন্যূনতম সহায়ক মূল্য কেন্দ্র, নির্ধারণ করেছে। ২০২১ – ২০২২ কৃষিবর্ষে  কাঁচা পাটের কুইন্টাল পিছু ন্যূনতম সহায়ক মূল্য ধার্য হয়েছে ৪৫০০ টাকা। এ সংক্রান্ত এক বৈঠকে কাঁচা পাট নিয়ে কাজ করছেন এধরণের আধিকারিকরা ছিলেন। সমস্ত মানের পাটের এবং মেস্তা / বিমলির দেশজুড়ে জুট কমিশনার এই দাম নির্ধারণ করেছেন।
কাঁচা পাটের বিভিন্ন প্রজাতির ন্যূনতম সহায়ক মূল্য নিম্নে দেওয়া হল -
SDG/CB/SFS
(Visitor Counter : 10
প্রতিরক্ষামন্ত্রক
পরবর্তী বায়ুসেনা প্রধান হিসাবে নিযুক্ত হলেন উপ-বায়ুসেনা প্রধান আরকেএস ভাদৌরিয়া
নয়াদিল্লি, ১৯ সেপ্টেম্বর, ২০১৯
এয়ার মার্শাল আরকেএস ভাদৌরিয়াকে পরবর্তী বায়ুসেনা প্রধান হিসাবে নিযুক্ত করার সিদ্ধান্ত নিয়েছে কেন্দ্রীয় সরকার। তিনি বর্তমান বায়ুসেনা প্রধান বিএস ধানোয়ার স্থলাভিষিক্ত হবেন। আগামী ৩০ সেপ্টেম্বর বর্তমান বায়ুসেনা প্রধাণ বিএস ধানোয়া অবসর নেবেন।
১৯৮০ সালের জুন মাসে এয়ার মার্শাল আরকেএস ভাদৌরিয়া বায়ুসেনায় নিযুক্ত হন। তিনি বায়ুসেনার একাধিক পদে কাজ করেছেন। বর্তমানে উপ-বায়ুসেনা প্রধানের পদে রয়েছেন তিনি। আরকেএস ভাদৌরিয়া পরম বিশিষ্ট সেবাপদক, অতি বিশিষ্ট সেবাপদক সম্মানও পেয়েছেন।
SSS/SS/SB
(Visitor Counter : 48
স্বাস্থ্যওপরিবারকল্যাণমন্ত্রক
ভারতে সুস্পষ্টভাবে করোনায় আক্রান্তের সংখ্যা লাগাতার নিম্নমুখী
জাতীয় স্তরে সুস্থতার হার এখন ৯৭.৩২ শতাংশ, যা বিশ্বে অন্যতম সর্বনিম্ন
১৭টি রাজ্য ও কেন্দ্রশাসিত অঞ্চলে মৃত্যুর খবর নেই ; ৬টি রাজ্য ও কেন্দ্রশাসিত অঞ্চলে গত ২৪ ঘন্টায় নতুন করে আক্রান্তের ঘটনা ঘটেনি
কোভিড-১৯ এর বিরুদ্ধে লড়াইয়ে ৮৭ লক্ষের বেশি সুফলভোগীর টিকাকরণ
নয়াদিল্লী, ১৬ ফেব্রুয়ারি, ২০২১
দেশে সুস্পষ্টভাবে করোনায় আক্রান্তের সংখ্যা লাগাতার নিম্নমুখী। আজ এই সংখ্যা আরও কমে হয়েছে ১ লক্ষ ৩৬ হাজার ৮৭২।
দেশে মোট করোনায় আক্রান্তের কেবল ১.২৫ শতাংশই সুস্পষ্টভাবে করোনায় আক্রান্ত। এখনও পর্যন্ত ১ কোটি ৬ লক্ষ ৩৩ হাজার ২৫ জন করোনা মুক্ত হয়েছেন। গত ২৪ ঘন্টায় সুস্থ হয়েছেন ১১ হাজার ৮০৫ জন। এরফলে, জাতীয় স্তরে সুস্থতার হার বেড়ে হয়েছে ৯৭.৩২ শতাংশ, যা বিশ্বে অন্যতম সর্বনিম্ন। অন্যদিকে, সুস্পষ্টভাবে করোনায় আক্রান্তের সংখ্যা এবং আক্রান্তের সংখ্যার মধ্যে ফারাক আজ আরও বেড়ে হয়েছে ১ কোটি ৪ লক্ষ ৯৬ হাজার ১৫৩।
আরও একটি উল্লেখযোগ্য অগ্রগতি হিসেবে ৩১টি রাজ্য ও কেন্দ্রশাসিত অঞ্চলে সুস্থতার হার জাতীয় গড়ের তুলনায় বেশি। দমন ও দিউ তথা দাদরা ও নগর হাভেলীতে সুস্থতার হার ৯৯.৮৮ শতাংশ।
১৭টি রাজ্য ও কেন্দ্রশাসিত অঞ্চলে গত ২৪ ঘন্টায় করোনা জনিত কারণে মৃত্যুর খবর নেই। এই রাজ্য ও কেন্দ্রশাসিত অঞ্চলগুলির মধ্যে রয়েছে- লাক্ষ্মাদ্বীপ, সিকিম, হিমাচলপ্রদেশ, উত্তরাখন্ড, গুজরাট, চন্ডীগড়, জম্মু-কাশ্মীর, মেঘালয়, ত্রিপুরা ও অরুণাচলপ্রদেশ প্রভৃতি।
দেশে গত ২৪ ঘন্টায় ৬টি রাজ্য ও কেন্দ্রশাসিত অঞ্চলে নতুন করে করোনায় আক্রান্তের কোনও খবর নেই। এই রাজ্য ও কেন্দ্রশাসিত অঞ্চলগুলি হল- সিকিম, মেঘালয়, আন্দামান ও নিকোবর দ্বীপপুঞ্জ, নাগাল্যান্ড, ত্রিপুরা এবং দমন ও দিউ তথা দাদরা ও নগর হাভেলী।
করোনার বিরুদ্ধে লড়াইয়ে টিকাকরণ কর্মসূচির আওতায় আজ সকাল ৮টা পর্যন্ত ৮৭ লক্ষের বেশি স্বাস্থ্যকর্মী ও অগ্রভাগে থাকা কর্মীকে টিকা দেওয়া হয়েছে। উল্লেখ করা যেতে পারে প্রধানমন্ত্রী গত ১৬ই জানুয়ারি দেশজুড়ে কোভিড টিকাকরণ কর্মসূচির সূচনা করেন।
আজ সকাল ৮টা পর্যন্ত পাওয়া প্রাথমিক পরিসংখ্যান অনুযায়ী ৮৭ লক্ষ ২০ হাজার ৮২২ জন সুফলভোগীর টিকাকরণ হয়েছে। এরমধ্যে, ৬১ লক্ষ ৭ হাজার ১২০ জন স্বাস্থ্যকর্মী টিকার প্রথম ডোজ এবং ১ লক্ষ ৬০ হাজার ২৯১ জন স্বাস্থ্যকর্মী টিকার দ্বিতীয় ডোজ পেয়েছেন। এছাড়াও, করোনার বিরুদ্ধে লড়াইয়ে অগ্রভাগে থাকা ২৪ লক্ষ ৫৩ হাজার ৪১১ জন কর্মীকে টিকার প্রথম ডোজ দেওয়া হয়েছে।
পশ্চিমবঙ্গে ৫ লক্ষ ৪৫ হাজার ২৯৯ জন সুফলভোগীকে টিকার প্রথম ডোজ এবং ৯ হাজার ৮২১ জন সুফলভোগীকে টিকার দ্বিতীয় ডোজ দেওয়া হয়েছে। টিকাকরণের ৩১তম দিনে  মোট ৪ লক্ষ ৩৫ হাজার ৫২৭ জন সুফলভোগীকে টিকা দেওয়া হয়েছে। এরমধ্যে, ২ লক্ষ ৯৯ হাজার ৭৯৭ জন সুফলভোগীকে টিকার প্রথম ডোজ এবং ১ লক্ষ ৩৫ হাজার ৭৩০ জন সুফলভোগীকে টিকার দ্বিতীয় ডোজ দেওয়া হয়েছে।
দেশে গত ২৪ ঘন্টায় ৯ হাজার ১২১ জন নতুন করে করোনায় আক্রান্ত হয়েছেন। এরমধ্যে ৮০.৫৪ শতাংশই ৫টি রাজ্যের বাসিন্দা। মহারাষ্ট্রে একদিনে সর্বাধিক ৩ হাজার ৩৬৫ জন আক্রান্ত হয়েছেন। কেরালায় আক্রান্ত হয়েছেন ২ হাজার ৮৮৪ জন।
দেশে গত ২৪ ঘন্টায় করোনা জনিত কারণে ৮১ জনের মৃত্যু হয়েছে। এরমধ্যে ৭০.৩৭ শতাংশই মারা গেছেন ৫টি রাজ্যে। মহারাষ্ট্রে একদিনে সর্বাধিক ২৩ জনের মৃত্যু হয়েছে। কেরালায় মৃত্যু হয়েছে ১৩ জনের এবং পাঞ্জাবে মারা গেছেন ১০ জন।
অর্থমন্ত্রক
রাজ্যগুলিকে জিএসটি ক্ষতিপূরণ বাবদ ১.০৬ লক্ষ কোটি টাকার ঘাটতি মেটানো হয়েছে
রাজ্যগুলিকে ১৯তম কিস্তিতে সোমবার  ২ হাজার ১০৪ কোটি টাকা দেওয়া হয়েছে
আনুমানিক ১ লক্ষ ১০ হাজার কোটি টাকা ঘাটতির মধ্যে ৯৬ শতাংশই পূরণ
নয়াদিল্লি, ০৯ মার্চ ২০২১
কেন্দ্রীয় অর্থ মন্ত্রকের ব্যয়-নির্বাহ দপ্তর জিএসটি ক্ষতিপূরণ বাবদ ঘাটতি মেটাতে রাজ্যগুলিকে ১৯তম সাপ্তাহিক কিস্তিতে ২ হাজার ১০৪ কোটি টাকা দিয়েছে। এর মধ্যে ৭টি রাজ্যকেই দেওয়া হয়েছে ২ হাজার ১০৩ কোটি ৯৫ লক্ষ টাকা এবং ৫ লক্ষ টাকা দেওয়া হয়েছে কেন্দ্রশাসিত পন্ডিচেরীকে।
রাজ্য এবং বিধানসভা রয়েছে এমন কেন্দ্রশাসিত অঞ্চলগুলিকে জিএসটি ক্ষতিপূরণ বাবদ আনুমানিক ঘাটতির ৯৬ শতাংশ বকেয়া এখনও পর্যন্ত মিটিয়ে দেওয়া হয়েছে। এই ৯৬ শতাংশ বকেয়া মেটানোর মধ্যে ৯৭ হাজার ২৪২ কোটি ৩ লক্ষ টাকা রাজ্যগুলিকে এবং বিধানসভা রয়েছে, এমন ৩টি কেন্দ্রশাসিত অঞ্চলকে ৮ হাজার ৮৬১ কোটি ৯৭ লক্ষ টাকা দেওয়া হয়েছে। কেন্দ্রীয় সরকার জিএসটি রূপায়ণ খাতে আনুমানিক ১ লক্ষ ১০ হাজার কোটি টাকার ঘাটতি মেটাতে বিশেষ ঋণ সংগ্রহ ব্যবস্থা শুরু করে। রাজ্য ও কেন্দ্রশাসিত অঞ্চলগুলির পক্ষ থেকে কেন্দ্রীয় সরকার বিশেষ এই ঋণ সংগ্রহ ব্যবস্থার মাধ্যমে আর্থিক সংস্থান করছে। এখনও পর্যন্ত ১৯ বার এই ব্যবস্থার মাধ্যমে ঋণ সংগ্রহ করা হয়েছে। কেন্দ্রীয় সরকার গত ২৩ অক্টোবর এই ঋণ সংগ্রহ ব্যবস্থার সূচনা করে।
বিশেষ এই ঋণ সংগ্রহ ব্যবস্থার মাধ্যমে কেন্দ্রীয় সরকার ৩ বছর ও ৫ বছর মেয়াদী-ভিত্তিতে ঋণ সংগ্রহ করছে। প্রতিটি মেয়াদের আওতায় সংগৃহীত ঋণ জিএসটি ক্ষতিপূরণ বাবদ ঘাটতি মেটাতে রাজ্যগুলির প্রয়োজন অনুযায়ী সমানভাবে ভাগ করে দেওয়া হয়। ১৯তম কিস্তিতে জিএসটি ঘাটতি বাবদ রাজ্যগুলির বকেয়া ৫ বছর মেয়াদী ঋণ ব্যবস্থার আওতায় মেটানো হয়েছে। ২৩টি রাজ্য ও বিধানসভা রয়েছে, এমন ৩টি কেন্দ্রশাসিত অঞ্চলকে এই বকেয়া মেটানো হয়েছে। বাকি ৫টি রাজ্যে জিএসটি রূপায়ণ বাবদ কোনও ঘাটতি নেই।
চলতি সপ্তাহে ১৯তম কিস্তিতে রাজ্যগুলিকে প্রদেয় তহবিল যোগান দিতে কেন্দ্রীয় সরকার ৫.৮৫৯৪ শতাংশ সুদের হারে ঋণ সংগ্রহ করেছে। এখনও পর্যন্ত কেন্দ্রীয় সরকার বিশেষ ঋণ সংগ্রহ ব্যবস্থার মাধ্যমে ৪.৮৮৪২ শতাংশ গড় সুদের হারে ১ লক্ষ ৬ হাজার ১০৪ কোটি টাকা ঋণ নিয়েছে।
জিএসটি রূপায়ণ বাবদ রাজস্ব ঘাটতি মেটাতে বিশেষ ঋণ সংগ্রহ ব্যবস্থার মাধ্যমে থবিল যোগান দেওয়ার পাশাপাশি, কেন্দ্রীয় সরকার যে সমস্ত রাজ্য জিএসটি ক্ষতিপূরণ মেটাতে প্রথম বিকল্প পন্থা গ্রহণ করেছে, তাদের মোট রাজ্যস্তরীয় অভ্যন্তরীণ উৎপাদনের ০.৫০ শতাংশের সমতুল অতিরিক্ত ঋণ সংগ্রহে অনুমতি দিয়েছে। রাজ্যগুলিকে অতিরিক্ত পরিমাণে অর্থ সংস্থান করতেই এই সিদ্ধান্ত নেওয়া হয়েছে। ইতিমধ্যেই ২৮টি রাজ্যকে অতিরিক্ত ১ লক্ষ ৬ হাজার ৮৩০ কোটি টাকা ঋণ সংগ্রহে অনুমতি দেওয়া হয়েছে।
কেন্দ্রীয় সরকার ২৮টি রাজ্যকে অতিরিক্ত ঋণ সংগ্রহের অনুমতি সহ বিশেষ ঋণ সংগ্রহ ব্যবস্থার মাধ্যমে তহবিল সংস্থানে যে অনুমতি দিয়েছে, সেই অনুযায়ী পশ্চিমবঙ্গ রাজ্যস্তরীয় অভ্যন্তরীণ উৎপাদনের ০.৫০ শতাংশের সমতুল হিসাবে অতিরিক্ত ৬ হাজার ৭৮৭ কোটি টাকা এবং বিশেষ ঋণ সংগ্রহ ব্যবস্থার মাধ্যমে ৩ হাজার ৭৮৩ কোটি ৫০ লক্ষ টাকা ঋণ সহায়তা পেয়েছে।
খনিমন্ত্রক
জিওলজিক্যাল সার্ভে অফ ইন্ডিয়া ভারতে খনিজ সম্পদ বৃদ্ধির ওপর গুরুত্ব আরোপ করেছে
১৭২-তম প্রতিষ্ঠা দিবস উদযাপন
নতুন দিল্লি, ০৫ মার্চ, ২০২২
জিওলজিক্যাল সার্ভে অফ ইন্ডিয়া, জি এস আই ভারতের প্রধান ভূতাত্ত্বিক সংস্থা। এই সংস্থা তার ১৭২-তম প্রতিষ্ঠা দিবস গতকাল উদযাপন করে। মূল অনুষ্ঠানটি হয় সংস্থার কেন্দ্রীয় সদর দপ্তর কলকাতায়। সেখানে জি এস আই- এর মহানির্দেশক শ্রী রাজেন্দ্র সিং গারখাল প্রতিষ্ঠা দিবস উদযাপনের সূচনা করেন। তিনি তাঁর বক্তৃতায় জিওলজিক্যাল সার্ভে অফ ইন্ডিয়ার ১৭২ বছরের অগ্রগতির ওপর গুরুত্ব আরোপ করেন। সংস্থার পাঁচটি মিশনের কথা উল্লেখ করে সেগুলি রূপায়ণের ওপর গুরুত্ব দেন। মহানির্দেশক বলেন, জি এস আই দেশে খনিজ ব্লকগুলি চিহ্নিত করতে এবং জাতির প্রয়োজনে বিশাল খনিজ সম্পদ বৃদ্ধিতে সহায়ক হিসেবে তাদের ভূমিকা পালন করে চলেছে। সম্প্রতি জিওলজিক্যাল সার্ভে অফ ইন্ডিয়া ১৫০ টিরও বেশি জি-টু এবং জি-থ্রি খনিজ ব্লকের পাশাপাশি ১৫২ টি জি-ফোর খনিজ ব্লক নিলামের জন্য বিভিন্ন রাজ্য সরকারের কাছে হস্তান্তর করেছে। খনিজ খাতে দেশকে স্বাবলম্বী করে তুলতে তিনি সংস্থার তরুণ আধিকারিকদের অক্লান্ত পরিশ্রম এবং অন্বেষণ ও ভূবিজ্ঞান সংক্রান্ত কাজের জন্য তাঁদের সর্বাধুনিক প্রযুক্তি ব্যবহার করার কথা উল্লেখ করেন। শ্রী গারখাল পরে শিক্ষার্থীদের সঙ্গে মতবিনিময় করেন এবং জিএসআই সম্পর্কে তাদের অবহিত করেন।
অনুষ্ঠানে সংস্থার অতিরিক্ত মহানির্দেশক শ্রী এম এম পাওয়ার জিওলজিক্যাল সার্ভে অফ ইন্ডিয়ার নতুন উদ্যোগ গুলির কথা উল্লেখ করেন। অপর অতিরিক্ত মহানির্দেশক ডক্টর এস রাজু উল্লেখ করেন যে, জিএসআই বর্তমানে বিশ্বের একটি প্রধান ভূ বৈজ্ঞানিক সংস্থায় পরিণত হয়েছে।
অনুষ্ঠানে জি এস আই- এর বিভিন্ন মিশনের মাধ্যমে গৃহীত কার্যক্রমের ওপর বই এবং অডিও-ভিস্যুয়াল প্রকাশ করা হয়। এর পাশাপাশি কলকাতা এবং শহরতলীর বিভিন্ন কলেজের শিক্ষার্থীদের জন্য শিলা, খনিজসম্পদ এবং জীবাশ্মের একটি প্রদর্শনীর আয়োজন করা হয়।
১৮৫১ সালে প্রাথমিকভাবে রেলের জন্য কয়লার মজুতভান্ডার খুঁজে বের করার জন্য জিওলজিক্যাল সার্ভে অফ ইন্ডিয়া প্রতিষ্ঠা করা হয়েছিল। পরবর্তী ক্ষেত্রে বছরের পর বছর ধরে অনুসন্ধান চালিয়ে জিএসআই দেশের বিভিন্ন স্থানে প্রয়োজনীয় ভূবিজ্ঞানের তথ্য ভাণ্ডারকে চিহ্নিত করেছে। পরে এই সংস্থা আন্তর্জাতিক স্তরে ভূ বৈজ্ঞানিক সংস্থার মর্যাদা অর্জন করেছে। এই সংস্থার প্রধান কাজ হচ্ছে, জাতীয় ক্ষেত্রে ভূ বৈজ্ঞানিক তথ্য সংগ্রহ করা ও অন্যান্য সম্পদের মূল্যায়ন করা। উপকূলীয় অঞ্চল, ভূপৃষ্ঠ থেকে শুরু করে সমস্ত ভূতাত্ত্বিক প্রক্রিয়ার সাথে এই সংস্থা জড়িত রয়েছে।
জরিপ এবং ম্যাপিং সম্পর্কে দক্ষতা অর্জন থেকে শুরু করে ব্যবস্থাপনা, সমন্বয় এবং স্থানিকভাবে ডাটাবেস ব্যবহারের মাধ্যমে এই সংস্থা কাজ করে থাকে। ভূ বৈজ্ঞানিক তথ্য অর্জনের জন্য সর্বাধুনিক কম্পিউটার ভিত্তিক প্রযুক্তিও ব্যবহার করা হয়।
খনি মন্ত্রকের অধীনে জিওলজিক্যাল সার্ভে অফ ইন্ডিয়ার ছয়টি আঞ্চলিক কার্যালয় রয়েছে লখনৌ, জয়পুর, নাগপুর, হায়দ্রাবাদ, শিলং এবং কলকাতায়। এছাড়া প্রায় সমস্ত রাজ্যেই রয়েছে এর কেন্দ্র।
CG/ SB
(Visitor Counter : 962
স্বরাষ্ট্র মন্ত্রক
ব্রিক্স দেশগুলির মাদক বিরোধী কর্মী গোষ্ঠীর চতুর্থ বৈঠক
নয়াদিল্লি, ১৬ অগাস্ট, ২০২০
ব্রাজিল, রাশিয়া, চীন, দক্ষিণ আফ্রিকা ও ভারতকে নিয়ে গঠিত ব্রিক্স দেশগুলির মাদক বিরোধী কর্মী গোষ্ঠীর চতুর্থ বৈঠক চলতি সপ্তাহে অনুষ্ঠিত হয়েছে। এই বৈঠকে ভারতের হয়ে প্রতিনিধিত্ব করেন মাদক নিয়ন্ত্রণ ব্যুরোর মহানির্দেশক শ্রী রাকেশ আস্থানা। ব্রিক্স দেশগুলির মাদক প্রতিরোধী কর্মী গোষ্ঠীর বৈঠক ভিডিও কনফারেন্সে গত ১২ তারিখ অনুষ্ঠিত হয়। এই বৈঠকে পৌরোহিত্য করে রাশিয়া।
ব্রিক্স দেশগুলিতে মাদকের ব্যাপারে অংশগ্রহণকারী প্রতিনিধিরা উদ্বেগ প্রকাশ করেন। মাদক ও অন্যান্য নিষিদ্ধ সামগ্রী আন্তর্জাতিক ও আঞ্চলিক চোরাচালান এবং ব্রিকস্ দেশগুলির অন্তর্দেশীয় ও আন্তঃদেশীয় বিভিন্ন ক্ষেত্রে মাদকের কুপ্রভাব নিয়ে মতবিনিময় হয়। বৈঠকে মাদক চোরাচালানের ব্যাপারে গোষ্ঠীভুক্ত দেশগুলির মধ্যে তাৎক্ষণিক তথ্যের আদান-প্রদান এবং নৌ-পথের মাধ্যমে ক্রমবর্ধমান মাদক চোরাচালান প্রতিরোধ করার মতো বিষয়গুলি সর্বোচ্চ অগ্রাধিকার পায়। এছাড়াও, বৈঠকে মাদক চোরাচালনের ক্ষেত্রে ডার্কনেট ও অন্যান্য অত্যাধুনিক প্রযুক্তির ব্যবহার নিয়ে প্রতিনিধিরা আলোচনা করেন।
গোষ্ঠীভুক্ত সমস্ত রাষ্ট্র এমন এক পারস্পরিক যোগাযোগ ব্যবস্থা গড়ে তোলা ওপর জোর দেয়, যাতে আজকের বৈঠকে আলোচিত সমস্ত বিষয় অন্তর্ভুক্ত হয়।
ব্রিক্স দেশগুলির মধ্যে ক্রমবর্ধমান অর্থনৈতিক সহযোগিতা এবং বিশ্ব অর্থ ব্যবস্থার অন্যতম প্রধান চালিকাশক্তি হিসাবে এই গোষ্ঠী তাৎপর্যপূর্ণ ভূমিকা পালন করে আসছে। ব্রিক্স সদস্য দেশগুলির জনসংখ্যা এবং প্রাকৃতিক সম্পদের প্রাচুর্য আন্তর্জাতিক আঙিনায় নিজেদের গুরুত্বকে আরও দৃঢ়ভাবে প্রতিষ্ঠিত করেছে। এই বৈঠকে মাদক চোরাচালান সম্পর্কিত বিষয়ে তথ্য আদান-প্রদানের পাশাপাশি, গোয়েন্দা তথ্য প্রদানে সহযোগিতা বাড়ানোর ব্যাপারে আলোচনা হয়।
(CG/BD/SB
মানবসম্পদবিকাশমন্ত্রক
কেন্দ্রীয় শিক্ষা মন্ত্রী আজ নিপুণ ভারত কর্মসূচির সূচনা করেছেন
নতুন দিল্লি, ০৫ জুলাই, ২০২১
কেন্দ্রীয় শিক্ষা মন্ত্রী শ্রী রমেশ পোখরিয়াল নিশাঙ্ক আজ ভার্চুয়াল মাধ্যমে ন্যাশনাল ইনিশিয়েটিভ ফর প্রফিসিয়েন্সি ইন রিডিং উইথ আন্ডারস্ট্যান্ডিং অ্যান্ড নিউম্যারেসি – নিপুণ ভারত কর্মসূচির সূচনা করেছেন। ২০২৬-২৭ শিক্ষাবর্ষের মধ্যে তৃতীয় শ্রেণীর ছাত্র-ছাত্রীদের বই পড়া, লেখা এবং অঙ্ক করার ক্ষেত্রে দক্ষতা বৃদ্ধি সুনিশ্চিত করতেই এই উদ্যোগ নেওয়া হয়েছে। এদিন এই সূচনা অনুষ্ঠানে কেন্দ্রীয় শিক্ষা প্রতিমন্ত্রী শ্রী সঞ্জয় ধোতরে, সমস্ত রাজ্য ও কেন্দ্রশাসিত অঞ্চলের বিদ্যালয় শিক্ষা দপ্তরের পদস্থ আধিকারিক, বিভিন্ন শিক্ষা প্রতিষ্ঠানের প্রতিনিধিরা উপস্থিত ছিলেন।
অনুষ্ঠানের ভাষণে শ্রী পোখরিয়াল জানান, ৩ থেকে ৯ বছর বয়সের শিশুদের শিক্ষার প্রয়োজনতা পূরণ করবে এই নিপুণ ভারত কর্মসূচি। তিনি বলেন, প্রত্যেক শিশুর প্রাথমিক ভাষার বিকাশ, সাক্ষরতা এবং অঙ্ক শেখার দক্ষতা বিকাশের ওপর শিক্ষক শিক্ষিকাদের নজর দেওয়া বিশেষ প্রয়োজন। এই কর্মসূচি শিশুদের আরও ভালো শিক্ষা ও লেখার দক্ষতা বৃদ্ধিতে সাহায্য করবে। ছাত্র-ছাত্রীদের মধ্যে সাক্ষরতা ও গণনার মূল ভিত গড়ে তুলতে প্রয়োজনীয় পরিবেশ পাওয়া যাবে এই নিপুণ ভারত কর্মসূচি থেকে। জাতীয় শিক্ষা নীতি ২০২০-র ওপর জোর দিয়ে কেন্দ্রীয় মন্ত্রী জানান, সমস্ত শিশুদের জন্য প্রাথমিক শিক্ষা ও গণনার বিষয়ে জ্ঞান অর্জনের ওপর নজর দেওয়া প্রয়োজন। এই জাতীয় শিক্ষা নীতিতে সে বিষয়ের ওপর গুরুত্ব আরোপ করা হয়েছে। নিপুণ ভারত কর্মসূচির আওতায় একটি কার্যকরী নির্দেশিকা তৈরি করা হয়েছে। শ্রী পোখরিয়াল বলেন, কেন্দ্রের সমগ্র শিক্ষা অভিযানের আওতায় জাতীয়, রাজ্য, জেলা, ব্লক এবং বিদ্যালয় স্তরে – পাঁচ স্তরীয় ব্যবস্থাপনা গড়ে তোলা হবে। তিনি বলেন, রাজ্য ও কেন্দ্রশাসিত অঞ্চলগুলিকে সমগ্র শিক্ষা প্রকল্পের আওতায় ইতিমধ্যে ২৬৮৮.১৮ কোটি টাকা বরাদ্দ করা হয়েছে। এদিনের অনুষ্ঠানে শ্রী ধোতরে গুণমান সম্পন্ন শিক্ষা প্রদানের ওপর গুরুত্ব আরোপ করেন। তিনি বলেন, শক্তিশালী দেশ গঠনের মূল ভিত্তি হলো মান সম্মত শিক্ষা। মন্ত্রী জানান, এই নিপুণ ভারত কর্মসূচি বিদ্যালয় শিক্ষা ক্ষেত্রে আমূল পরিবর্তন নিয়ে আসবে। এই কর্মসূচি শিক্ষার্থীদের শুধুমাত্র উচ্চ শ্রেণীতে পড়াশুনার ক্ষেত্রেই সাহায্য করবে না, বিশ্বব্যাপী প্রতিযোগিতামূলক হয়ে উঠতেও সহায়তা করবে।
নিপুণ ভারত কর্মসূচির নির্দেশিকা সম্পর্কে বিস্তারিত জানতে ক্লিক করুন নিম্ন লিখিত লিঙ্কে –
https://www.education.gov.in/sites/upload_files/mhrd/files/NIPUN_BHARAT_GUIDELINES_EN.pdf
CG/SS/SKD/
(Visitor Counter : 600
নতুনদিল্লি, ২৯ মার্চ, ২০২০
প্রধানমন্ত্রী শ্রী নরেন্দ্র মোদী তাঁর ‘মন কি বাত ২.০’এর দশম পর্বে কঠোর সিদ্ধান্ত গ্রহণের জন্য সমস্ত দেশবাসীর কাছে মাপ চেয়ে নেন এবং জানান, কোভিড-১৯ এর মোকাবিলায় কিছু কঠিন সিদ্ধান্ত নিতেই হয়েছে।
তিনি বলেন, ভারতের জনসাধারণকে সুরক্ষিত রাখার জন্য এটা খুব জরুরী ছিল এবং কোভিড-১৯ এর লড়াই-এর বিরুদ্ধে ভারত জয়লাভ করবে বলে তিনি প্রত্যয় ব্যক্ত করেন।
তিনি সতর্ক করে দিয়ে বলেন, “এই লকডাউন আপনাদের নিজেদের বাঁচার জন্যে। আপনাদের নিজেকে বাঁচতে হবে, নিজের পরিবারকে বাঁচাতে হবে। এখন আগামী বেশ কিছু দিন পর্যন্ত আপনাদের এই ধৈর্য দেখাতে হবে, লক্ষণরেখাটি মেনে চলতে হবে। সাথীরা, আমি জানি, আইন কেউ ভাঙতে চান না, নিয়মকেও ভাঙতে চান না, তবু কিছু লোক যে তা করছেন তার কারণ হল, তাঁরা পরিস্থিতির গুরুত্বটাই এখনও বুঝতে পারছেন না। এঁদের একথাই বলব যে, লকডাউনের নিয়ম যদি ভাঙেন তাহলে করোনা ভাইরাসের হাত থেকে বাঁচা মুশকিল হয়ে যাবে”।
মন কি বাত অনুষ্ঠানে তাঁর চিন্তাভাবনা সকলের সঙ্গে ভাগ করে নেবার সময় তিনি বলেন, যে কষ্ট সকলকে, বিশেষ করে গরীবদের ভোগ করতে হচ্ছে, তাঁর জন্য তাঁর খারাপই লাগছে। তিনি জোর দিয়ে বলেন, ভারতের মত ১৩০ কোটি জনসংখ্যার একটি দেশে করোনার বিরুদ্ধে লড়াইয়ের অন্য আর কোনো রাস্তা ছিল না। করোনার সঙ্গে যুদ্ধ হল জীবন আর মৃত্যুর যুদ্ধ, আর এই যুদ্ধ আমাদের জিততেই হবে।
শ্রী মোদী ‘এবংএবংবিকারঃ, অপিতরুনহাসাধ্যতেসুখং’ এই শ্লোকের উদ্ধৃতি দেন, যার অর্থ রোগ এবং তার প্রকোপের ব্যাপারে শুরুতেই ব্যবস্থা নিতে হয়, কারণ পরে যখন তা আয়ত্বের বাইরে চলে যায় তখন প্রতিকার করাই মুশকিল হয়ে যায়। আজ গোটা ভারত, প্রত্যেক ভারতবাসী তা-ই করছেন। তিনি আরো বলেন, “ করোনা ভাইরাস সারা দুনিয়াকে বন্দি করে দিয়েছে। সে জ্ঞান, বিজ্ঞান, ধনী, দরিদ্র, দুর্বল, শক্তিমান — সকলকে চ্যালেঞ্জ জানাচ্ছে। একে কোনো রাষ্ট্রসীমায় বাঁধা যায় না, কোনো এলাকা বা আবহাওয়ারও এ তোয়াক্কা করে না।“
শ্রী মোদী বলেন, এই ভাইরাস মানুষকে শুধু মারা নয়, একেবারে শেষ করে দেবার জেদ ধরে বসে আছে, আর সেই জন্যেই সবাইকে, পুরো মানবজাতিকে একজোট হয়ে এই ভাইরাসকে খতম করার সংকল্প নিতে হবে। তিনি বলেন, কিছু মানুষের মনে হচ্ছে, 'লকডাউন' পালন করে তাঁরা অন্যের উপকার করছেন। এরকম ভ্রান্ত ধারণা পোষণ করা ঠিক নয়। এই লকডাউন নিজেদের বাঁচার জন্যে। নিজেকে বাঁচতে হবে, নিজের পরিবারকে বাঁচাতে হবে। এখন আগামী বেশ কিছু দিন পর্যন্ত সকলকে এই ধৈর্য দেখাতে হবে, লক্ষণরেখা মেনে চলতে হবে।
প্রধানমন্ত্রী আরো বলেন, কিছু মানুষ পরিস্থিতির গুরুত্বটাই এখনও বুঝতে পারছেন না। এঁদের ধারনা নেই যে, লকডাউনের নিয়ম যদি তাঁরা ভাঙেন তাহলে করোনা ভাইরাসের হাত থেকে বাঁচা মুশকিল হয়ে যাবে। সারা পৃথিবীতে কিছু লোক, যাঁরা এই রকম ভুল করেছিলেন, তাঁরা আজ পস্তাচ্ছেন। এই প্রসঙ্গে তিনি আরেকটি শ্লোক উল্লেখ করেন- ‘আরোগ্যমপরমভাগ্যম / স্বাস্থ্যংসর্বার্থসাধনম’ অর্থাৎ আরোগ্যই সবচেয়ে বড় সৌভাগ্য, এবং স্বাস্থ্যই দুনিয়ার সমস্ত সুখের সাধন।
CG/CB
স্বাস্থ্যওপরিবারকল্যাণমন্ত্রক
কোভিড-১৯ সম্পর্কিত সর্বশেষ তথ্য
নতুন দিল্লি, ১৩ ফেব্রুয়ারি, ২০২২
দেশ ব্যাপী জাতীয় টিকাকরণ অভিযানের আওতায় এখনও পর্যন্ত ১৭২ কোটি ৮১ লক্ষ টিকার ডোজ দেওয়া হয়েছে
দেশে সুস্পষ্টভাবে করোনায় আক্রান্তের সংখ্যা বর্তমানে ৫ লক্ষ ৩৭ হাজার ৪৫
দেশে মোট আক্রান্তের মধ্যে সুস্পষ্টভাবে করোনায় আক্রান্তের হার ১.২৬ শতাংশ
জাতীয় স্তরে বর্তমানে সুস্থতার হার ৯৭.৫৫ শতাংশ
দেশে গত ২৪ ঘন্টায় সুস্থতার সংখ্যা ১ লক্ষ ১৭ হাজার ৫৯১, এর ফলে মোট সুস্থতার সংখ্যা বেড়ে ৪ কোটি ১৫ লক্ষ ৮৫ হাজার ৭১১
দেশে গত ২৪ ঘন্টায় নতুন করে আক্রান্তের সংখ্যা ৪৪ হাজার ৮৭৭
দৈনিক ভিত্তিতে আক্রান্তের হার ৩.১৭ শতাংশ
সাপ্তাহিক ভিত্তিতে আক্রান্তের হার ৪.৪৬ শতাংশ
এখনও পর্যন্ত মোট নমুনা পরীক্ষার সংখ্যা ৭৫ কোটি ৭ লক্ষ, গত ২৪ ঘন্টায় নমুনা পরীক্ষা হয়েছে ১৪ লক্ষ ১৫ হাজার ২৭৯টি
CG/BD/AS/
(
স্বাস্থ্যওপরিবারকল্যাণমন্ত্রক
অতিমারীর বিরুদ্ধে লড়াইয়ে টিকাকরণ হল সব চেয়ে কার্যকরী অস্ত্র
কলকাতা, ১৫ জুন, ২০২১
কোভিড অতিমারীর বিরুদ্ধে লড়াইয়ে যথাযথ কোভিড আচরণ বিধি মেনে চলার পরামর্শ দিয়েছেন চিকিৎসকেরা। মঙ্গলবার চুচূঁড়ার ফিল্ড আউটরিট ব্যুরো এবং কলকাতার আঞ্চলিক আউটরিচ ব্যুরো যৌথভাবে আয়োজিত “কোভিড অতিমারীর ঢেউ এবং টিকাকরণের প্রয়োজনীয়তা” শীর্ষক এক ওয়েবিনারে একথা জানিয়েছেন তারা।
এদিন এই ওয়েবিনারের সূচনা করেন কলকাতার প্রেস ইনফরমেশন ব্যুরো এবং আঞ্চলিক আউটরিচ ব্যুরোর অতিরিক্ত মহানির্দেশক শ্রীমতী জেন নামচু। তিনি অনুষ্ঠানে টিকার প্রয়োজনীয়তা এবং এর প্রভাব সম্পর্কে বক্তব্য তুলে ধরেন।
এনআরএস মেডিকেল কলেজ ও হাসপাতালের অধ্যাপক ডাঃ রুনা বাল ওয়েবিনারে জানান যে অতিমারীর ঢেউয়ের পুনরাবৃত্তি সাধারণ ঘটনা। তাই ভারতে এর তৃতীয় ঢেউ আছড়ে পড়বে। তবে, সকলেই যদি যথাযথভাবে কোভিড আচরণবিধি অনুসরণ করেন, তবে তা নিয়ে উদ্বিগ্ন হওয়ার কিছু নেই। টিকাগ্রহণের বিষয়ে একাধিক কাল্পনিক ঘটনার কথা উল্লেখ করে ডাঃ বাল স্পষ্ট করে জানান যে অতিমারীর বিরুদ্ধে টিকা প্রকৃতপক্ষেই গেম চেঞ্জার এবং টিকা গ্রহণের বিষয়ে সরকারের নির্দেশিকা অনুসরণ করা প্রত্যেকেরই দায়িত্ব। তিনি বলেন, টিকার উভয় ডোজ গ্রহণের পরেও মাস্ক পরা, হাত ধোয়া, স্যানিটাউজ ব্যবহার করা, দূরত্ব বজায় রাখা, ভীড় এড়িয়ে চলার মতো নিয়ম অনুসরণ করতে হবে।
অনুষ্ঠানে কলকাতার ডিপার্টমেন্ট অফ ক্লিনিক্যাল অ্যান্ড এক্সপেরিমেন্টাল ফার্মাকোলজি, স্কুল অফ ট্রপিক্যাল মেডিসিন-এর বিভাগীয় প্রধান এবং কোভিড টিকাকরণ কেন্দ্রের নোডাল আধিকারিক ডাঃ এস এম নাসের জানান যে, যাদের গুরুতর অ্যালার্জির মতো রোগ রয়েছে তারা ছাড়া সকলেরই টিকা নেওয়া উচিত। কোভিড-১৯ সংক্রমিত হওয়ার তারিখ থেকে ৯০ দিন পর টিকা নেওয়ার পরামর্শ দিয়েছেন তিনি।
CG/SS
(Visitor Counter : 12
স্বরাষ্ট্র মন্ত্রক
কেন্দ্র ২৬শে ডিসেম্বর দিনটি “বীর বাল দিবস” হিসেবে উদযাপনের সিদ্ধান্ত নিয়েছে
নতুনদিল্লি, ৯ই জানুয়ারি, ২০২২
কেন্দ্র ২৬শে ডিসেম্বর দিনটি “বীর বাল দিবস” হিসেবে উদযাপনের সিদ্ধান্ত নিয়েছে। দশম শিখ গুরু গোবিন্দ সিংজির কনিষ্ঠ পুত্রদ্বয় সাহিবজাদা জোরাওয়ার সিং ও সাহিবজাদা ফতেহ সিং ৯ ও ৬ বছর বয়সে শিখ ধর্মের মর্যাদা ও সম্মান রক্ষার জন্য ১৭০৫ সালের ২৬শে ডিসেম্বর প্রাণ বিসর্জন দিয়েছিলেন। তাঁদের সেই আত্মবলিদানকে শ্রদ্ধা জানাতে দিনটি “বীর বাল দিবস” হিসেবে পালিত হবে।
দেশ যখন আজাদী কা অমৃত মহোৎসব উদযাপন করছে, সেই সময় কৃতজ্ঞ জাতি, ন্যায়ের জন্য সাহিবজাদা জোরাওয়ার সিং ও সাহিবজাদা ফতেহ সিং-এর শৌর্য ও আত্মবলিদানের ঘটনাকে স্মরণ করে এই সিদ্ধান্ত নিয়েছে।
CG/CB/NS
(Visitor Counter : 114
কেন্দ্রীয়মন্ত্রিসভা
জাতীয় পল্লী উন্নয়ন ও পঞ্চায়েতি রাজ সংস্থার সঙ্গে যুক্তরাজ্যের ইউনিভার্সিটি অফ রিডিং-এর মউ স্বাক্ষর
নয়াদিল্লি, ২৭ জুলাই, ২০২২
এ বছর মার্চ মাসে জাতীয় গ্রামোন্নয়ন ও পঞ্চায়েতি রাজ সংস্থা -এর সঙ্গে যুক্তরাজ্যের ইউনিভার্সিটি অফ রিডিং -এর এক মউ স্বাক্ষরের বিষয়ে আজ কেন্দ্রীয় মন্ত্রিসভার বৈঠকে অবহিত করা হল প্রধানমন্ত্রী শ্রী নরেন্দ্র মোদীকে। মন্ত্রিসভার বৈঠকে নেতৃত্ব দেন প্রধানমন্ত্রী স্বয়ং।
এই মউ স্বাক্ষরের ফলে এনআইআরডিপিআর-এর কর্মীরা পুষ্টি, কৃষি ও পল্লী উন্নয়ন সম্পর্কে এক আন্তর্জাতিক পেশাদারী নেটওয়ার্ক গড়ে তোলার সুযোগ পাবেন। শুধু তাই নয়, মউ স্বাক্ষরের সুবাদে দুটি সংস্থাই কৃষি অর্থনীতি, পল্লী উন্নয়ন, জীবিকার্জন ও পুষ্টিক্ষেত্রে সমীক্ষা ও গবেষণার যথেষ্ট সুযোগ পাবে।
প্রসঙ্গত উল্লেখ্য, পল্লী উন্নয়ন সংক্রান্ত বিভিন্ন গবেষণার কাজে এনআইআরডিপিআর ইউনিভার্সিটি অফ রিডিং-এর সঙ্গে সহযোগিতার ভিত্তিতে কাজ করে চলেছে। নারী ও শিশুবিকাশ সম্পর্কেও এই সংস্থা দুটি পরস্পরের সঙ্গে মত ও অভিজ্ঞতা বিনিময় করে থাকে।
(PG/SKD/DM
আয়ুষ
অপুষ্টি নিয়ন্ত্রণের জন্য আয়ুষ মন্ত্রক এবং মহিলা ও শিশু কল্যাণ মন্ত্রকের মধ্যে সমঝোতা স্বাক্ষর
নতুন দিল্লি, ২০ সেপ্টেম্বর, ২০২০
পোষণ অভিযানের অঙ্গ হিসেবে অপুষ্টি নিয়ন্ত্রণের জন্য আজ নতুন দিল্লিতে আয়ুষ মন্ত্রক এবং নারী ও শিশু কল্যাণ মন্ত্রকের মধ্যে একটি সমঝোতা স্বাক্ষর হয়েছে। এই সমঝোতা স্বাক্ষরের উদ্দেশ্যই হলো দেশে অপুষ্টি নিয়ন্ত্রণের জন্য সময়ে সময়ে পরীক্ষা চালানো এবং আয়ুষ ভিত্তিক সমাধানের পথ খুঁজে বের করা।
আয়ুষ মন্ত্রকের সচিব শ্রী বৈদ্য রাজেশ কোটেচা এবং নারী ও শিশু কল্যাণ মন্ত্রকের সচিব শ্রী রামমোহন মিশ্র এই সমঝোতা স্বাক্ষ করেন। এই অনুষ্ঠানে উপস্থিত ছিলেন নারী ও শিশু কল্যাণ মন্ত্রী শ্রীমতী স্মৃতি জুবিন ইরানী। ভিডিও কনফারেন্সের মাধ্যমে এই অনুষ্ঠানে যোগ দেন কেন্দ্রীয় আয়ুষ মন্ত্রী শ্রী শ্রীপাদ ইয়েসো নায়েক।
অনুষ্ঠানে শ্রীমতী ইরানী জানান, উভয় মন্ত্রকের সহযোগিতায় দেশে নারী ও শিশুদের অপুষ্টিজনিত সমস্যা মোকাবিলা সম্ভবপর হবে। তিনি বলেন, অদূর ভবিষ্যতে প্রতিটি অঙ্গনওয়ারি কেন্দ্রে পুষ্টি পরিপোষক গাছের উদ্যান এবং চিকিৎসা শাস্ত্রের সঙ্গে যুক্ত ভেষজ ঔষুধি উদ্যান গড়ে তোলা হবে।
অনুষ্ঠানে শ্রী শ্রীপাদ ইয়েসো নায়েক জানান, আয়ুর্বেদ এবং আয়ুষ চর্চা দেশে অপুষ্টিজনিত সমস্যা দূরীকরণে বিশেষ ভূমিকা পালন করবে। এক্ষেত্রে গর্ভবতী মহিলা, শিশু ও স্তন্যদায়িনী মায়েদের পুষ্টিকর খাদ্য সরবরাহ সম্ভবপর হবে। কেন্দ্রীয় মন্ত্রী আরও জানান, ভারতে চিরাচরিত স্বাস্থ্য পরিসেবা ব্যবস্থাপনায় আয়ুর্বেদ এবং আয়ুষ চর্চার গ্রহণযোগ্যতা রয়েছে। বিশ্বের বিভিন্ন প্রান্তে আয়ুর্বেদ ও আয়ুষ চর্চা স্বীকৃতি লাভ করেছে। সাশ্রয়ী মূল্যে সুরক্ষিত স্বাস্থ্য পরিষেবা স্থেত্রে মানুষের বিশ্বাসযোগ্যতাও অর্জন করতে পেরেছে আয়ুর্বেদ ও আয়ুষ চর্চা। কেন্দ্রীয় মন্ত্রী বলেন, চিকিৎসা ক্ষেত্রে আয়ুর্বেদ ও আয়ুষ চর্চা বর্তমান সময়ে প্রাসঙ্গিক হয়ে উঠেছে।
এই সমঝোতাপত্র স্বাক্ষরের ফলে আয়ুষ মন্ত্রক এবং নারী ও শিশু কল্যাণ মন্ত্রক একযোগে পোষণ অভিযানের আওতায় আয়ুষ, আয়ুর্বেদ এবং যোগ চর্চার বিষয়গুলি কার্যকর করে তুলবে। ভারত সরকারের জনকল্যাণমূলক কর্মসূচী জাতীয় পুষ্টি মিশনের আওতায় শিশু, গর্ভবতী মহিলা, স্তন্যদায়িনী মায়েদের পুষ্টি বিকাশের ক্ষেত্রে সাহায্য করবে।
এই সমঝোতার ফলে পোষণ অভিযানের সঙ্গে আয়ুষ চর্চাকে যুক্ত করা হবে। আয়ুর্বেদ, যোগ ও অন্যান্য আয়ুষ চর্চার মাধ্যমে অপুষ্টিজনিত সমস্যা দূরীকরণের উদ্যোগ নেওয়া হবে। এজন্য অঙ্গনওয়ারি কেন্দ্রে যোগ চর্চা ব্যবস্থা প্রদান করা হবে। রাজ্যের স্বাস্থ দপ্তরের সহযোগিতায় অঙ্গনওয়ারি কর্মীদের সঙ্গে মাসে একবার করে আয়ুষ চিকিৎসকরা বৈঠক করবেন। এমনকি অঙ্গনওয়ারি কেন্দ্রে আয়ুষ চর্চা নিয়ে কি কাজ হচ্ছে তা খতিয়ে দেখার জন্য আয়ুষ চিকিৎসকরা সংশ্লিষ্ট অঙ্গনওয়ারি কেন্দ্রগুলি পরিদর্শনও করবেন। কমন সার্ভিস সেন্টারের মাধ্যমে টেলি মেডিসিন, আয়ুষ হেল্ফলাইন নম্বরের সুযোগ সুবিধাও চালু করা হবে। ‘ধরিত্রী’ কর্মসূচীর মাধ্যমে তৃণমূল স্তরে মানুষের কাছে আয়ুর্বেদ পুষ্টির বিষয়ে বার্তা পৌঁছে দেবেন অঙ্গনওয়ারি কর্মীরা।
অনুষ্ঠানে দুই মন্ত্রী অপুষ্টিজনিত সমস্যা দূরীকরণে বিভিন্ন কর্মসূচী ডিজিটাল মাধ্যমে প্রচার চালিয়ে সচেতনতা গড়ে তোলার লক্ষ্যে #Ayush4Anganwadi কর্মসূচী জাতির উদ্দেশে উৎসর্গ করেন।
(CG/SS/SKD